3. การประกอบธุรกิจของแต่ละสายผลิตภัณฑ์

บริษัท สามารถคอร์ปอเรชั่น จำกัด (มหาชน) แบ่งโครงสร้างธุรกิจออกเป็น 5 สาย ดังนี้

1.  สายธุรกิจ E- Products & Services

2.  สายธุรกิจ Communications Services

3.  สายธุรกิจ M-Info Services

4.  สายธุรกิจ International

5.  สายธุรกิจ Government Project

1.  สายธุรกิจ E- Products & Services

  ดำเนินธุรกิจหลักคือการผลิตและจัดจำหน่ายรวมทั้งการให้บริการซ่อมบำรุงอุปกรณ์สื่อสาร
  อุปกรณ์อิเล็กทรอนิกส์ คอมพิวเตอร์ ประกอบด้วยบริษัทย่อย 3 บริษัท โดยในปี 2545
  มีสัดส่วนรายได้เท่ากับ 4,440.6 ล้านบาท หรือคิดเป็นร้อยละ 55.7
  ของรายได้รวมของกลุ่มบริษัท

3.1.1 บริษัท สามารถ อี-เทรดดิ้ง จำกัด

  บริษัท สามารถ อี-เทรดดิ้ง จำกัด มีทุนจดทะเบียน 150 ล้านบาท ถือหุ้นโดย บมจ. สามารถ
  คอร์ปอเรชั่น ในสัดส่วนร้อยละ 80.25 ในปี 2545 มีรายได้รวมทั้งสิ้น 4,104 ล้านบาท
  คิดเป็นสัดส่วนรายได้ประมาณร้อยละ 51.5 ของรายได้ในปี 2545 ของกลุ่มบริษัท

ก) ลักษณะผลิตภัณฑ์และบริการ

  บริษัท สามารถ อี-เทรดดิ้ง จำกัด ประกอบธุรกิจค้าปลีก โดยผลิตภัฑ์หลักที่จำหน่ายได้แก่

(1) เครื่องโทรศัพท์เคลื่อนที่ (Handset) ปัจจุบันบริษัทได้รับการแต่งตั้งให้เป็นผู้จัดจำหน่าย
    (Distributor) โทรศัพท์เคลื่อนที่ Samsung, Panasonic, Siemens, Nokia, Sony
    Ericsson และ Philips สำหรับโทรศัพท์เคลื่อนที่ Panasonic
    บริษัทได้รับการแต่งตั้งให้เป็นผู้จัดจำหน่ายแต่เพียงผู้เดียวในผลิตภัณฑ์ทุกรุ่น

(2) SIM Card (Subscriber Identification Module)
    เป็นอุปกรณ์สำคัญที่ต้องใช้ควบคู่กับโทรศัพท์เคลื่อนที่
    โดยทำหน้าที่เป็นหน่วยความจำเกี่ยวกับเลขหมายและรายละเอียดในการใช้โทรศัพท์เคลื่อนที่ของผู้ใช้บริการ
    ปัจจุบันบริษัทจัดจำหน่าย SIM Card
    ครอบคลุมผู้ให้บริการโทรศัพท์เคลื่อนที่ในประเทศไทยเกือบทุกระบบได้แก่ Digital GSM 900
    MHz, Digital PCN 1800 MHz, Digital GSM 1800 MHz, Digital GSM 1900
    MHz โดยเฉพาะอย่างยิ่งสำหรับ SIM Card ระบบ Digital GSM 1900 MHz นั้น
    บริษัทได้รับการแต่งตั้งจากกิจการร่วมค้า บริษัท ทศท. คอร์ปอเรชั่น จำกัด (มหาชน)
    และการสื่อสารแห่งประเทศไทยให้เป็นผู้จัดจำหน่ายหลักสำหรับ SIM Card ในระบบดังกล่าว

(3) เครื่องอิเล็คทรอนิคส์ และอุปกรณ์สารสนเทศต่างๆ เช่น คอมพิวเตอร์ คอมพิวเตอร์แบบพกพา
    จอคอมพิวเตอร์ LCD ชุด Internet Access ฯลฯ
    โดยบริษัทได้จัดจำหน่ายสินค้าที่มีชื่อเสียงและได้รับการยอมรับว่าเป็นสินค้าที่ดีมีคุณภาพจากทั่วโลก
    ไม่ว่าจะเป็น Apple, Compaq, Palm, NEC, Acer ฯลฯ

  สำหรับด้านการบริการ ได้มีการจัดตั้งศูนย์บริการลูกค้าเพื่อให้บริการลูกค้าทั้งก่อนและหลังการขาย
  ทั้งด้านการให้ข้อมูลและตอบคำถามเกี่ยวกับผลิตภัณฑ์
  ตรวจเช็คสภาพและซ่อมบำรุงโทรศัพท์เคลื่อนที่ รวมถึงการเป็นจุดรับชำระค่าบริการต่างๆ
  นอกจากนี้ศูนย์บริการลูกค้ายังทำหน้าที่ครอบคลุมถึงการดูแลและให้การสนับสนุนแก่ตัวแทนจำหน่ายของบริษัทอีกด้วย
  ในปี 2545 ที่ผ่านมาบริษัทได้รับการแต่งตั้งจากกิจการร่วมค้า บริษัท ทศท. คอร์ปอเรชั่น จำกัด
  (มหาชน) และ องค์การสื่อสารแห่งประทศไทยให้เป็นผู้รับผิดชอบด้านการบริหารลูกค้าสัมพันธ์
  และระบบจัดเก็บเงินของโทรศัพท์เคลื่อนที่ระบบ GSM 1900 MHz
  โดยบริษัทจะเป็นผู้รับผิดชอบเกี่ยวกับการพัฒนาและบริหารระบบลูกค้าสัมพันธ์, จัดทำ Retention
  Program และรับผิดชอบด้านการบริการลูกค้าทั้งหมดไม่ว่าจะเป็นการจัดตั้งศูนย์บริการลูกค้า,
  จุดรับชำระค่าบริการ ฯลฯ โดย ณ
  ศูนย์บริการลูกค้าสามารถทำการเปลี่ยนแปลงข้อมูลผู้ใช้บริการหรือทำธุรกรรมต่างๆเกี่ยวกับโทรศัพท์เคลื่อนที่
  GSM 1900 MHzได้

  ในปี 2545 บริษัท สามารถ อี-เทรดดิ้ง จำกัด ได้จำหน่ายโทรศัพท์เคลื่อนที่ไปกว่า 600,000
  เครื่อง โดยร้อยละ 97 ของรายได้รวมทั้งหมดมาจากการขายโทรศัพท์เคลื่อนที่
  ในขณะที่รายได้จากการขายเครื่องอิเล็คทรอนิคส์-อุปกรณ์สารสนเทศและรายได้จากการบริการคิดเป็นร้อยละ
  2 และร้อยละ 1 ตามลำดับ

ข) การตลาดและภาวะการแข่งขัน

 กลยุทธ์การตลาด

1.  ร่วมมือกับบริษัทผู้ผลิตโทรศัพท์เคลื่อนที่ และผู้ผลิต Content
    อย่างใกล้ชิดในการคัดเลือกผลิตภัณฑ์ที่จะจัดจำหน่ายรวมถึงการพัฒนา Content รูปแบบใหม่ ๆ
    ที่น่าสนใจออกมาตอบสนองได้ตรงกับความต้องการของตลาดในแต่ละช่วงเวลา

  2. สร้างความแตกต่างให้กับสินค้าของบริษัทและเสนอทางเลือกในการเลือกซื้อสินค้าให้ลูกค้า
  เช่นการขายผลิตภัณฑ์เป็นชุด (Package) เช่น การขายผลิตภัณฑ์พร้อมของสมนาคุณพิเศษ
  การขายผลิตภัณฑ์พร้อมของอุปกรณ์เสริม หรือการขายผลิตภัณฑ์พร้อม Content
  อันเป็นรูปแบบการขายผลิตภัณฑ์ใหม่ที่บริษัทเพิ่งแนะนำออกสู่ตลาด

3.  การจัดกิจกรรมส่งเสริมการขาย (Promotion) ทั้งกิจกรรมส่งเสริมการขายสำหรับผู้บริโภค
    (End User Promotion) เช่น Vocher ลดราคาพิเศษ, Program Lucky Draw
    เพื่อจูงใจในการตัดสินใจเลือกซื้อสินค้าและสร้างความสัมพันธ์อันดีกับลูกค้า
    รวมถึงกิจกรรมส่งเสริมการขายสำหรับตัวแทนจำหน่าย (Dealer Promotion)
    เช่นการให้ส่วนลดพิเศษตามปริมาณการสั่งซื้อ
    หรือการได้รับผลตอบแทนพิเศษหากทำยอดขายได้ตามเป้า
    เพื่อเป็นการเพิ่มขีดความสามารถในการแข่งขันและสร้างความสัมพันธ์อันยาวนานกับตัวแทนจำหน่าย

4.  เน้นการสร้างสัมพันธภาพอันดีกับลูกค้า
    ไม่ว่าในเรื่องของความสะดวกรวดเร็วในการเข้ารับการบริการ,
    การมีบริการหลังการขายเพื่อช่วยเหลือลูกค้าเช่นการรับประกันการเปลี่ยน-ซ่อมสินค้า,
    การมีบริการเครื่องทดแทนให้ใช้ขณะซ่อม
    หรือการบริการที่ช่วยให้การดำเนินชีวิตของลูกค้าง่ายขึ้น เช่นการเป็นจุดรับชำระค่าบริการ

5.  ขยายช่องทางการจัดจำหน่ายเช่น การขยายสาขาของร้าน i-mobile shop
    เพื่อให้ใกล้ชิดกับผู้บริโภคมากขึ้น และเน้นการทำตลาดแบบ Local Marketing
    เพื่อให้สามารถตอบสนองต่อความต้องการของลูกค้าที่แตกต่างกันในแต่ละพื้นที่ได้ตรงตามความต้องการของลูกค้าในแต่ละพื้นที่ได้สูงสุด

กลุ่มลูกค้าเป้าหมาย

  เนื่องด้วยสินค้าที่บริษัทจัดจำหน่ายล้วนเป็นสินค้าที่ทันสมัยและเกี่ยวข้องกับเทคโนโลยีใหม่ๆ ทั้งสิ้น
  ดังนั้นกลุ่มลูกค้าเป้าหมายของบริษัทจึงได้แก่กลุ่มคนรุ่นใหม่ ตั้งแต่วัยรุ่นถึงวัยกลางคน
  ที่นิยมชมชอบเทคโนโลยี ติดตามและตื่นตัวต่อเทคโนโลยีใหม่ ๆ อยู่เสมอ
  สำหรับโทรศัพท์เคลื่อนที่ที่เป็นสินค้าที่ทำรายได้สูงสุด กลุ่มลูกค้าเป้าหมายสามารถแบ่งออกเป็น 2
  กลุ่มใหญ่ๆ ได้แก่

  - กลุ่มลูกค้าเป้าหมายหลักได้แก่ กลุ่มคนรุ่นใหม่
  ตั้งแต่วัยรุ่นถึงวัยกลางคนที่นิยมชมชอบความทันสมัย
  มีความคุ้นเคยกับอุปกรณ์อิเล็คทรอนิคส์ต่างๆเป็นอย่างดี
  อีกทั้งเห็นความสำคัญของการติดต่อสื่อสารว่าจะช่วยเพิ่มความสะดวกสบายให้ชีวิตและช่วยเพิ่มประสิทธิภาพในการทำงานให้สูงขึ้น
  บุคคลกลุ่มนี้จะต้องการโทรศัพท์ที่เป็นมากกว่าโทรศัพท์คือต้องการโทรศัพท์ที่มีฟังก์ชันมากกว่าการรับสายเข้าหรือโทรออก
  แต่ยังจะสามารถเป็น Organizer หรือ ทำธุรกรรมทางการเงิน ฯลฯได้ในเครื่องเดียวกัน

  - กลุ่มลูกค้าเป้าหมายรอง ได้แก่ กลุ่มคนรุ่นใหม่
  ตั้งแต่วัยรุ่นถึงวัยกลางคนที่เริ่มให้ความสนใจในเทคโนโลยี
  และเห็นว่าการติดต่อสื่อสารที่รวดเร็วช่วยให้การดำเนินชีวิตนั้นง่ายและสบายขึ้น
  กลุ่มคนกลุ่มนี้มักจะเป็นผู้ที่เน้นใช้โทรศัพท์เพียงเพื่อการติดต่อสื่อสารพื้นฐานเท่านั้น
  ดังนั้นเครื่องโทรศัพท์เคลื่อนที่ที่ใช้จึงเน้นไปที่ฟังก์ชั่นพื้นฐานเป็นสำคัญ

- ช่องทางการจัดจำหน่าย

บริษัทดำเนินการจัดจำหน่ายทั้งในรูปแบบของการค้าส่ง (Wholesale) ผ่านตัวแทนจำหน่าย
(Dealer) และค้าปลีก (Retail) ผ่านศูนย์จำหน่ายของบริษัทเองได้แก่ i-mobile Shop
โดยมีแผนที่จะขยายสัดส่วนการขายผ่านตัวแทนจำหน่ายต่อการขายผ่าน i-mobile Shop
ให้เพิ่มสูงขึ้นเป็น 70:30 ปัจจุบันมีตัวแทนจำหน่ายทั้งในกรุงเทพฯและต่างจังหวัดกว่า 320 ราย
และมี i-mobile Shop กว่า 60
สาขาตามห้างสรรพสินค้าชั้นนำและแหล่งชุนชนครอบคลุมพื้นที่ทั่วประทศ
นอกจากนี้ยังมีเป้าหมายที่จะเพิ่มจำนวนสาขาของ i-mobile Shop
เพื่อให้ใกล้ชิดกับผู้บริโภคเพิ่มมากขึ้นโดยวางแผนที่จะขยายให้ครบ 100 สาขา ภายในปี 2546

 - สภาพการแข่งขันภายในธุรกิจ

  แต่เดิมโทรศัพท์เคลื่อนที่ถูกจำกัดการใช้อยู่แค่ในวงของนักธุรกิจและเจ้าของกิจการต่างๆที่อยู่ในกรุงเทพฯ
  และหัวเมืองใหญ่ ๆ เท่านั้น
  เนื่องจากข้อจำกัดในเรื่องของราคาโทรศัพท์เคลื่อนที่และค่าบริการที่ค่อนข้างแพง
  รวมถึงเครือข่ายการบริการที่ยังครอบคลุมพื้นที่ไม่มากนัก
  แต่อย่างไรก็ดีภายหลังจากที่ผู้ให้บริการโทรศัพท์เคลื่อนที่ขยายเครือข่ายสัญญาณโทรศัพท์เคลื่อนที่ทำให้การบริการสามารถเข้าถึงผู้บริโภคใหม่ๆได้มากขึ้น
  และการเข้าสู่ตลาดของผู้ให้บริการรายใหม่ ๆ อย่างเช่น ทีเอ ออเรนจ์ และไทยโมบาย
  ทำให้การแข่งขันในตลาดผู้ให้บริการโทรศัพท์เคลื่อนที่รุนแรงขึ้น
  เนื่องจากผู้ให้บริการทุกรายต่างก็พยายามรักษาฐานลูกค้าเดิม
  และขณะเดียวกันก็พยายามแย่งชิงส่วนแบ่งทางการตลาดจากคู่แข่ง
  โดยต่างก็แข่งขันกันจัดกิจกรรมส่งเสริมการตลาดต่าง ๆ
  มากมายทั้งในรูปแบบของการคิดค่าบริการรูปแบบใหม่หรือการลดค่าบริการลง
  ส่งผลให้เกิดการขยายตัวของจำนวนผู้ใช้โทรศัพท์เคลื่อนที่
  นอกจากนี้อีกองค์ประกอบหนึ่งที่สำคัญที่ทำให้เกิดการขยายตัวของจำนวนผู้บริการอย่างมากในปีที่ผ่านมามีสาเหตุมาจากการปลดล็อกรหัสประจำเครื่องของโทรศัพท์เคลื่อนที่
  (IMEI) ของผู้ให้บริการโทรศัพท์เคลื่อนที่รายใหญ่อย่าง บริษัทแอดวานซ์ อินโฟร์ เซอร์วิส จำกัด
  (มหาชน) และบริษัทโทเทิ่ล แอ็คเซ็ส คอมมูนิเคชั่น จำกัด (มหาชน) การปลดล็อก SIM Card
  ทำให้โทรศัพท์เคลื่อนที่เครื่องหนึ่ง ๆ สามารถที่จะใช้ควบคู่กับ SIM Card
  ของผู้ให้บริการรายใดก็ได้หากโทรศัพท์เครื่องดังกล่าวรองรับการใช้งานในคลื่นความถี่ดังกล่าว
  การปราศจากข้อจำกัดของ SIM Lock
  ทำให้มีผู้ประกอบการนำเข้าโทรศัพท์จากต่างประเทศเข้ามาเองเป็นจำนวนมาก ส่งผลให้
  อุปทานในตลาดเพิ่มมากขึ้น และผลักดันให้ราคาโทรศัพท์เคลื่อนที่ลดต่ำลง
  และเนื่องจากราคาโทรศัพท์เคลื่อนที่เป็นปัจจัยหลักในการตัดสินใจซื้อโทรศัพท์เคลื่อนที่
  ดังนั้นราคาเครื่องที่ลดลงอย่างมากจึงทำให้ผู้บริโภคตัดสินใจซื้อได้ง่ายขึ้น
  และขณะเดียวกันราคาที่ลดลงได้ก่อให้เกิดการขยายตัวของการใช้โทรศัพท์เคลื่อนที่ในกลุ่มผู้มีรายได้น้อย-ปานกลางอันเป็นกลุ่มคนกลุ่มใหญ่ที่สุดของประเทศ

  ค) การจัดหาผลิตภัณฑ์และบริการ

ด้านการจัดหาผลิตภัณฑ์เพื่อจัดจำหน่ายโทรศัพท์เคลื่อนที่ที่จัดจำหน่ายเป็นผลิตภัณฑ์ที่นำเข้ามาจากต่างประเทศทั้งหมด
ส่วนใหญ่แล้วเป็นการสั่งนำเข้าจากบริษัทผู้ผลิตต่างประเทศโดยตรง โดยนำเข้าจาก บริษัท ซีเมนส์
จำกัด บริษัท ซัมซุง อิเล็คทรอนิคส์ จำกัด (ซึ่งในปีที่ผ่านมายอดนำเข้าคิดเป็นร้อยละ 48
ของมูลค่าผลิตภัณฑ์ที่บริษัทจำหน่ายทั้งหมด) บริษัท โนเกีย (ฮ่องกง) จำกัด และบริษัท ฟิลลิปส์
อิเล็คทรอนิคส์ จำกัด
และส่วนที่เหลือเป็นการสั่งซื้อจากผู้แทนจำหน่ายในประเทศของบริษัทผู้ผลิตอีกต่_อหนึ่ง คือบริษัท
พานาโซนิค จำกัด และบริษัท โซนี่ โมบายล์ คอมมิวนิเคชั่น จำกัด

  สำหรับ SIM Card ที่บริษัทจำหน่ายเป็นการสั่งซื้อจากบริษัทผู้ให้บริการโทรศัพท์เคลื่อนที่โดยตรง
  ได้แก่ SIM Card ระบบ Digital GSM Advance และ 1-2 Call ได้ทำการสั่งซื้อจาก
  บริษัท แอดวานซ์ ไวร์เลส มาร์เกตติ้ง จำกัด ระบบ Digital WP 1800 สั่งซื้อจาก บริษัท
  โทเทิ่ล แอ็คเซ็ส คอมมูนิเคชั่น จำกัด (มหาชน) ระบบ Digital GSM 1800 สั่งซื้อจากบริษัท
  ดิจิตอล โฟน จำกัด นอกจากนี้บริษัทยังได้รับการแต่งตั้งจากกิจการร่วมค้า บริษัท ทศท.
  คอร์ปอเรชั่น จำกัด (มหาชน)
  และการสื่อสารแห่งประเทศไทยผู้ให้บริการโทรศัพท์เคลื่อนที่ระบบใหม่อย่าง Digital GSM
  1900 ให้เป็นตัวแทนหลักในการจัดจำหน่าย SIM Card ในระบบ Digital GSM 1900 อีกด้วย

  ในส่วนของเครื่องอิเล็คทรอนิคส์ อุปกรณ์เสริมสำหรับเครื่องอิเล็คทรอนิคส์
  และอุปกรณ์สารสนเทศต่างๆ
  ส่วนใหญ่แล้วเป็นการสั่งซื้อจากบริษัทผู้นำเข้าที่ได้รับการแต่งตั้งให้เป็นผู้แทนจำหน่ายในสินค้าชนิดนั้นๆ

  การบริการ

  ด้านบริการบริษัทได้จัดตั้งศูนย์บริการลูกค้าภายใน i-mobile Shop
  ทุกสาขาเพื่อให้บริการทั้งก่อนและหลังการขายแก่ลูกค้า โดยบริการที่ลูกค้าจะได้รับ ณ i-mobile
  Shop ได้แก่

  (1) i-Corner :
  เป็นมุมเสนอสินค้าที่บริษัทจัดจำหน่ายรวมถึงการจัดจำหน่ายบัตรโทรศัพท์เคลื่อนที่แบบเติมเงิน
  พร้อมพนักงานที่พร้อมจะให้ข้อมูลและตอบข้อซักถามของลูกค้าอย่างใกล้ชิด

  (2) i-Cube : ให้บริการดาวน์โหลด Logo, Ringtone, Picture Message ผ่านตู้
  Kiosk นอกจากนี้ลูกค้ายังสามารถส่ง Short Message
  รวมถึงบริการด้านข้อมูลเกี่ยวกับภาพยนตร์ใหม่และแหล่งช้อปปิ้งลดราคาอีกด้วย

  (3) i-Station : เป็นจุดรับชำระบริการต่างๆไม่ว่าจะเป็นค่าโทรศัพท์ ค่าน้ำ ค่าไฟ ฯลฯ
  เพื่อให้ลูกค้าสามารถชำระค่าบริการต่างๆได้ที่จุดเดียว ช่วยประหยัดเวลาและค่าเดินทาง

  (4) i-Care : ให้บริการด้านการตรวจเช็คสภาพเครื่องและซ่อมบำรุงโทรศัพท์เคลื่อนที่
  พร้อมบริการเปลี่ยนเครื่องทดแทนขณะซ่อม

  สำหรับลูกค้าโทรศัพท์เคลื่อนที่ระบบ Digital GSM 1900 MHz
  จะได้รับบริการพิเศษเพิ่มเติมจาก i-mobile Shop เช่น ชำระค่าบริการโทรศัพท์เคลื่อนที่,
  การเปลี่ยนแปลง-แก้ไขข้อมูลผู้ใช้บริการ, การโอนสิทธิ์การใช้บริการ, แจ้งเปิด-ปิดบริการเสริม
  ฯลฯ

  นอกจากนี้ยังมีบริการอื่นๆนอกเหนือจากการบริการ ณ i-mobile Shop ได้แก่

-   Call Center หมายเลข 0-2975-5555 ทำหน้าที่ให้ข้อมูลและตอบข้อซักถามของลูกค้า

-   Service on the net ที่ www.i-mobileshop.com
    ให้บริการข้อมูลข่าวสารและผลิตภัณฑ์ของบริษัท

-   i-mobile Car เป็นหน่วยรถบริการเคลื่อนที่
    พร้อมพนักงานบริการและช่างผู้ชำนาญการในการตรวจสภาพ
    และซ่อมบำรุงโทรศัพท์เคลื่อนที่ทุกจุดทั่วประเทศ

  ลูกค้าสามารถจะมั่นใจได้ว่าได้รับการบริการที่สะดวกรวดเร็วและพึงพอใจสูงสุดเนื่องจากบริษัทได้ดำเนินงานภายใต้ระบบบริการงานคุณภาพ
  ISO 9001:2000

  ง) บริษัทย่อย บริษัทร่วม และบริษัทที่เกี่ยวข้อง

  บริษัท สามารถ อี-เทรดดิ้ง จำกัด มีบริษัทย่อย 1 บริษัท คือ บริษัท สมาร์ทโพสต์ จำกัด
  เป็นบริษัทร่วมทุนกับการสื่อสารแห่งประเทศไทย (กสท) จัดตั้งด้วยทุนจดทะเบียน 19 ล้านบาท
  โดยบริษัท สามารถ อี-เทรดดิ้ง จำกัด ถือหุ้นในอัตราร้อยละ 52.69 บมจ.
  สามารถคอร์ปอเรชั่น ถือหุ้นในอัตราร้อยละ 21.3 และกสท. ถือหุ้นในอัตราร้อยละ 26
  เพื่อให้บริการในด้านการจัดระบบการซื้อ-ขายสินค้าผ่านระบบพาณิชย์อิเล็คทรอนิคส์แบบครบวงจรโดยจัดตั้งระบบหน้าร้านให้กับผู้ค้า
  จัดระบบการชำระเงิน การจัดการคลังสินค้า การบรรจุภัณฑ์
  ตลอดจนจัดระบบการติดตามและตรวจสอบสินค้า นอกจากนี้ บริษัทร่วมทุน
  จะเปิดห้างสรรพสินค้าบนเว็บไซต์ (Virtual Mall) ซึ่งจะทำให้มีลูกค้ากลุ่มที่แน่นอน
  และมีรายได้เพิ่มจากค่านายหน้าของสินค้าที่ขายผ่านเว็บไซต์ของ สมาร์ทโพสต์อีกด้วย

บริษัท สามารถวิศวกรรม จำกัด

  บริษัท สามารถวิศวกรรม จำกัด ดำเนินกิจการผลิตเสาอากาศรับสัญญาณโทรทัศน์ระบบ VHF และ
  UHF อุปกรณ์ที่ใช้ติดตั้งควบคู่กับเสาอากาศ และจานรับสัญญาณดาวเทียม
  บริษัทจำหน่ายผลิตภัณฑ์ในประเทศ ไปยังลูกค้าที่เป็นตัวแทนจำหน่ายที่มีอยู่ทั่วประเทศ
  บริษัทมีทุนจดทะเบียน 50 ล้านบาท ถือหุ้นโดย บมจ. สามารถคอร์ปอเรชั่น ในสัดส่วนร้อยละ 70
  และมีสัดส่วนรายได้ประมาณร้อยละ 1.8 ของรายได้รวมของกลุ่มบริษัทในปี 2545

1.  สายธุรกิจ Communications Services

  ดำเนินธุรกิจให้บริการด้านระบบสื่อสารโทรคมนาคมผ่านโครงข่ายโทรคมนาคมต่างๆ
  ธุรกิจสายนี้ประกอบด้วยบริษัทย่อย 7 บริษัท โดยในปี 2545 มีสัดส่วนรายได้เท่ากับ 1,256
  ล้านบาท หรือคิดเป็นร้อยละ 15.8 ของรายได้รวมของกลุ่มบริษัท ประกอบด้วย

  3.2.1 บริษัท สามารถ เทลคอม จำกัด (มหาชน)

  บริษัท สามารถ เทลคอม จำกัด (มหาชน) มีทุนจดทะเบียน 520 ล้านบาท ถือหุ้นโดยบริษัท
  สามารถคอร์ ปอเรชั่น จำกัด (มหาชน) ในสัดส่วนร้อยละ 50.16 บริษัท และในปี 2545
  มีสัดส่วนรายได้ประมาณร้อยละ 2.3 ของรายได้รวมของกลุ่มบริษัท สามารถ เทลคอม จำกัด
  (มหาชน) เป็นบริษัทเอกชนรายแรกที่ให้บริการการสื่อสารข้อมูลภาพละเสียงผ่านดาวเทียม
  โดยได้รับสัมปทานฉบับแรกจากกรมไปรษณีย์โทรเลข มีอายุสัมปทาน 15 ปี
  ให้บริการสื่อสารเพียงเฉพาะข้อมูลเท่านั้น สำหรับสัมปทานฉบับแก้ไข
  บริษัทได้รับการขยายสัมปทานเป็น 22 ปี เริ่ม ตั้งแต่วันที่ 1 มิถุนายน 2538 จนถึงวันที่ 31
  พฤษภาคม 2560 สามารถให้บริการได้ทั้งข้อมูล ภาพและเสียง
  รูปแบบการให้บริการสามารถแบ่งได้ดังนี้

  บริการรับส่งข้อมูลแบบโต้-ตอบ (Two-way Communication)

-   บริการเอ็กเพรสลิ้งค์ (Expresslink Service)
    บริการส่งข้อมูลด้วยอัตราความเร็วสูงสำหรับรองรับปริมาณข้อมูลขนาดใหญ่

-   บริการแชร์เน็ท (Sharednet Service)
    ระบบการสื่อสารโดยใช้สัญญาณดาวเทียมร่วมกันซึ่งเหมาะสำหรับข้อมูลขนาดปานกลางและขนาดเล็ก

  บริการรับส่งข้อมูลแบบทางเดียว (One-way Communication)

-   บริการวันเวย์เน็ท (One-Way Net Service)
    เป็นการกระจายข้อมูลจากศูนย์กลางไปยังสถานี เครือข่าย

 ภาวะอุตสาหกรรมและการแข่งขัน

  การแข่งขันในธุรกิจการให้บริการข้อมูลสื่อสารผ่านดาวเทียมเริ่มมีการแข่งขันที่รุนแรงต่อเนื่อง
  ภายหลังที่มีการเปิดเสรีในการให้สัมปทานบริการสื่อสารผ่านดาวเทียมแบบ VSAT
  ซึ่งทำให้มีผู้ประกอบการรายใหม่หลายรายได้เข้ามาในธุรกิจนี้
  รวมถึงการให้บริการของโทรศัพท์พื้นฐาน (Land Line) ที่เพิ่มบริการมากขึ้น
  ในค่าใช้จ่ายประหยัดกว่าการใช้บริการผ่านดาวเทียม ทำให้ในปัจจุบันทางบริษัท
  มีการปรับปรุงรูปแบบของการให้บริการให้มีความเหมาะสมกับความต้องการของลูกค้ามากขึ้น
  โดยนอกจากให้บริการข้อมูลสื่อสารผ่านดาวเทียมแล้ว ยังให้บริการในการเป็นตัวแทนจำหน่าย
  การบริการข้อมูลสื่อสารผ่านระบบเครือข่ายการสื่อสารอื่นๆ รวมถึงการเพิ่มบริการเสริม (Value
  Added Services) ให้กับลูกค้า โดยแต่ละบริการเสริมนั้น
  เป็นบริการที่เจาะจงเฉพาะในแต่ละกลุ่มลูกค้า
  เพื่อตอบรับกับความต้องการของลูกค้าในแต่ละกลุ่มอย่างสมบูรณ์แบบที่สุดเพื่อก้าวสู่ความเป็นผู้นำในธุรกิจเทคโนโลยีสารสนเทศและการสื่อสารแก่องค์กรธุรกิจ
  (Corporate Infocom Service) ด้วยการมุ่งเน้นบริการที่เรียกว่า Enterprise
  Solution Provider
  ซึ่งเป็นการรวบรวมทรัพยากรทางเทคโนโลยีทุกด้านที่บริษัทมีอยู่มาผนวกเข้าด้วยกัน
  เพื่อนำเสนอบริการแบบครบวงจร แก่องค์กรทุกระดับตั้งแต่องค์กรขนาดใหญ่
  ขนาดกลางและขนาดเล็กโดยอาศัยความเชี่ยวชาญทางด้านเทคโนโลยีของทีมงานกว่า 1,000
  คนที่คว่ำหวอดในวงการมานานว่าสิบปี และความร่วมมือกับพันธมิตรชั้นนำที่เชี่ยวชาญเฉพาะด้าน
  เพื่อให้การบริการชั้นเลิศแก่ลูกค้า

  (ดูรายละเอียดตามแบบรายงาน 56-1 ของบริษัท สามารถเทลคอม จำกัด (มหาชน))

2.  บริษัท สามารถบรอดแบนด์ เซอร์วิสเซส จำกัด

  บริษัท สามารถบรอดแบนด์ เซอร์วิสเซส จำกัด มีทุนจดทะเบียน 221 ล้านบาท ถือหุ้นโดยบริษัท
  สามารถเทลคอม จำกัด (มหาชน) ในสัดส่วนร้อยละ 100
  ดำเนินธุรกิจให้บริการสื่อสารข้อมูลความเร็วสูงผ่านข่ายสายทองแดงของบริษัท ทศท คอร์ปอเรชั่น
  จำกัด (มหาชน) โดยใช้เทคโนโลยี DSL (Digital Subscribe Liner)
  ซึ่งจะทำให้การส่งผ่านข้อมูลผ่านโมเด็มมีความเร็วสูงขึ้น
  ปัจจุบันได้เปิดให้บริการเฉพาะในเขตกรุงเทพและปริมณฑล โดยมีกลุ่มลูกค้าคือ
  บริษัทที่ต้องการรับส่งสัญญาณข้อมูลอย่างมีประสิทธิภาพระหว่างหน่วยงาน
  โดยบริษัทจะคิดค่าติดตั้งอุปกรณ์ และค่าบริการรายเดือนตามปริมาณการใช้งานจริง
  โดยเริ่มให้บริการในไตรมาสสุดท้ายปี 2544 ในขณะนี้มีขอบเขตการให้บริการประมาณ 80 %
  ของพื้นที่รวมทั้งหมด

3.  บริษัท สามารถคอมมิวนิเคชั่น เซอร์วิส จำกัด

  บริษัท สามารถ คอมมิวนิเคชั่น เซอร์วิส จำกัด มีทุนจดทะเบียน 500 ล้านบาท ถือหุ้นโดยบริษัท
  สามารถเทลคอม จำกัด (มหาชน) ในสัดส่วนร้อยละ 100 ในปี มีสัดส่วนรายได้คิดเป็นร้อยละ
  10.8 ของรายได้รวมของกลุ่มบริษัท
  ดำเนินธุรกิจด้านการวางระบบและติดตั้งเครือข่ายการสื่อสารตลอดจนการซ่อมบำรุงรักษาให้กับลูกค้าของกลุ่มบริษัทสามารถ
  เทลคอม จำกัด (มหาชน) และลูกค้าภายนอก
  รวมทั้งเป็นผู้ดำเนินการติดตั้งและบำรุงรักษาสถานีดาวเทียมเพื่อให้บริการในโครงการโทรศัพท์สาธารณะทางไกลชนบทผ่านดาวเทียม
  ในโครงการที่ 1 และ 2 ร่วมกับ บริษัท ทศท คอร์ปอเรชั่น จำกัด (มหาชน)
  โดยมีอายุโครงการถึงปี 2549

 ภาวะอุตสาหกรรมและการแข่งขัน

  ภาวะการแข่งขันในธุรกิจการติดตั้ง
  และซ่อมบำรุงอุปกรณ์เครือข่ายการสื่อสารยังไม่รุนแรงเนื่องจากมีผู้ประกอบการน้อยราย
  แต่บริษัทก็ไม่หยุดการให้บริการแค่การติดตั้งและซ่อมบำรุงเครือข่ายการสื่อสารเพียงเท่านั้น
  ยังเพิ่มการให้บริการรับจ้างตั้งแต่การออกแบบ
  และพัฒนาระบบเทคโนโลยีสารสนเทศรวมไปถึงการติดตั้ง และดูแลระบบทั้งหมด (Solution
  Outsourcing) ให้กับลูกค้าเอกชน และหน่วยงานราชการอื่น ๆ อีกด้วย

  (ดูรายละเอียดตามแบบรายงาน 56-1 ของบริษัท สามารถเทลคอม จำกัด (มหาชน))

4.  บริษัท สามารถอินโฟเนต จำกัด

  บริษัท สามารถ อินโฟเนต จำกัด
  ดำเนินธุรกิจให้บริการเชื่อมโยงติดต่อระบบคอมพิวเตอร์ของสมาชิกเข้ากับระบบเครือข่ายอินเตอร์เนต
  และให้บริการข้อมูลและข่าวสารในลักษณะออนไลน์
  โดยได้รับสัมปทานให้ดำเนินการให้บริการอินเตอร์เนต จากการสื่อสารแห่งประเทศไทยเป็นเวลา
  10 ปี ตั้งแต่วันที่ 27 มีนาคม 2539 บริษัทมีช่องทางการจำหน่ายทั้งทางตรง
  และผ่านตัวแทนจำหน่าย
  สำหรับการจำหน่ายทางตรงจะทำโดยผ่านพนักงานขายของบริษัทเพื่อจัดหาสมาชิกเพิ่มเติม
  ส่วนการจำหน่ายผ่านตัวแทนนั้น บริษัทจะมีชุด My card Kit จำหน่ายตามร้านค้าต่าง ๆ
  โดยเป็นการให้ผู้ที่ต้องการใช้บริการอินเตอร์เนตทดลองใช้ก่อนที่จะสมัครเข้าเป็นสมาชิก
  ปัจจุบันบริษัทมีทุนจดทะเบียนรวม 15 ล้านบาท ถือหุ้นโดย บริษัท สามารถคอร์ปอเรชั่น จำกัด
  (มหาชน) ใน สัดส่วนร้อยละ 65 และมีสัดส่วนรายได้ประมาณร้อยละ 1.3
  ของรายได้รวมของกลุ่มบริษัทในปี 2545

5.  บริษัท ไทยเทรดเน็ท จำกัด

บริษัท ไทยเทรดเน็ท จำกัด มีทุนจดทะเบียน 53 ล้านบาท ถือหุ้นโดยบริษัท สามารถ เทลคอม จำกัด (มหาชน) ในสัดส่วนร้อยละ 100 เป็นธุรกิจให้บริการแลกเปลี่ยนข้อมูลทางการค้าในรูปแบบมาตราฐานทางอิเล็กทรอนิคส์ หรือ Electronic Data Intercharge (EDI) อาทิ E-mail, File Transfer ตลอดจนรับปรึกษา และวางระบบงานภายในให้แก่ธุรกิจที่ต้องการลดขั้นตอนการดำเนินงานทางธุรกิจ และติดต่อคู่ค้าโดยผ่านมาตรฐานด้าน EDI ทำให้เกิดความสะดวก และลดภาระค่าใช้จ่ายโดยรวม ปัจจุบันบริษัทมีลูกค้ากว่า 300 ราย ฐานลูกค้าส่วนใหญ่จะเป็นบริษัทค้าปลีก บริษัทขนส่ง และบริษัทที่เกี่ยวข้องกับพิธีการศุลกากร

6.  บริษัท พอสเน็ท จำกัด

  บริษัท พอสเน็ท จำกัด มีทุนจดทะเบียน 72 ล้านบาท ถือหุ้นโดยบริษัท สามารถ เทลคอม จำกัด
  (มหาชน) ในสัดส่วนร้อยละ 100 ธุรกิจหลักของบริษัทคือ
  การให้บริการเช่าระบบเครือข่ายโดยใช้บัตรเป็นสื่อในการชำระเงินแบบครบวงจร
  (Electronic Fund Transfer at Point of Sale)
  ซึ่งระบบจะทำการโอนเงินผ่านระบบอิเล็กทรอนิคส์ ณ จุดที่ทำการขาย
  สามารถชำระค่าสินค้าหรือบริการด้วยบัตรที่ออกให้โดยธนาคาร อาทิ Credit Card, Debit
  Card หรือ Smart Card ให้แก่ร้านค้าที่มีเครื่องอุปกรณ์ปลายทางติดตั้งอยู่
  เชื่อมโยงไปยังระบบเงินฝากที่ธนาคาร รวมทั้งเป็น Solution Provider ในด้านของ Smart
  Card Application ให้แก่ธนาคารพาณิชย์ในประเทศไทย และองค์กร ผู้ออกบัตร
  ที่ใช้ในระบบการเงินทั่วโลกอีกด้วย ปัจจุบันบริษัทฯ ได้ดำเนินการให้บริการภาคธุรกิจหลัก 2 ภาค
  คือธุรกิจค้าปลีก และธุรกิจน้ำมัน

7.  บริษัท สามารถ ไอพาส

  บริษัท สามารถ ไอพาส จำกัด มีทุนจดทะเบียน 4 ล้านบาท เป็นบริษัทร่วมทุนระหว่างบริษัท
  พอสเน็ท จำกัด และบริษัท ซีพาส ดอท คอม เอสดีเอ็น เบอร์ฮัด จำกัด ในประเทศมาเลเซีย
  ด้วยสัดส่วนการลงทุนร้อยละ 51 และ 49 ตามลำดับ โดยมีธุรกิจหลักคือ
  ให้บริการรับชำระค่าสินค้าและบริการด้วยบัตรเครดิตผ่านอินเตอร์เน็ท (Internet Payment
  Gateway)

2.  สาย M-Info Services

  ดำเนินธุรกิจที่เกี่ยวข้องกับการให้บริการข้อมูลสาระสนเทศผ่านเครือข่ายอินเตอร์เน็ต
  สายโทรศัพท์ และวิทยุติดตามตัว สายธุรกิจนี้ประกอบด้วยบริษัทย่อย 7 บริษัท โดยในปี 2545
  มีสัดส่วนรายได้เท่ากับ 556.2 ล้านบาท หรือคิดเป็นร้อยละ 7.0 ของรายได้รวมของกลุ่มบริษัท
  ประกอบด้วย

  3.3.1 บริษัท สามารถอินเตอร์เนต จำกัด

  บริษัท สามารถอินเตอร์เนต จำกัด ดำเนินธุรกิจให้บริการอินเตอร์เนต และอีคอมเมิร์ส
  แบบครบวงจร จัดทำ Web Portal เพื่อให้บริการข้อมูล และข่าวสารสำหรับผู้เข้าเยี่ยมชม Web
  Site บริษัทมีทุนจดทะเบียน 160 ล้านบาท ถือหุ้นโดย บมจ. สามารถ คอร์ปอเรชั่น
  ในสัดส่วนร้อยละ 70

  บริษัทย่อย บริษัทร่วม และบริษัทที่เกี่ยวข้อง

  บริษัท สามารถ อินเตอร์เนต จำกัด มีบริษัทย่อย 3 บริษัท คือ บริษัท สามารถออนไลน์ จำกัด
  บริษัทสามารถ อีบิส จำกัด และบริษัท อี-เจนเนอเรชั่น จำกัด มีทุนจดทะเบียน 53.6 ล้านบาท
  37.5 ล้านบาท และ 5.11 ล้านบาท ตามลำดับ โดยบริษัทสามารถ อินเตอร์เนต จำกัด
  ถือหุ้นร้อยละ 70 บริษัทดังกล่าวเป็นบริษัทให้ข้อมูลข่าวสารผ่านอินเตอร์เน็ต
  และมีบริษัทที่เกี่ยวข้อง 1 บริษัท คือ บริษัท ไทยทิคเก็ตมาสเตอร์.คอม จำกัด
  เป็นบริษัทร่วมทุนระหว่างบริษัทสามารถออนไลน์ จำกัด และ บริษัท บีอีซี-เทโร
  เอ็นเตอร์เทนเมนท์ จำกัด มีทุนจดทะเบียน 10 ล้านบาท โดยบริษัทสามารถออนไลน์
  ถือหุ้นร้อยละ 28 เพื่อดำเนินธุรกิจการจำหน่ายบัตรเข้าชมการแสดงต่างๆ รวมทั้งภาพยนตร์ กีฬา
  และอื่นๆ

2.  บริษัท สามารถอินโฟมีเดีย จำกัด

 บริษัท สามารถ อินโฟ มีเดีย จำกัด มีทุนจดทะเบียน 60 ล้านบาท ถือหุ้นโดย บมจ.สามารถ คอร์ปอเรชั่น ในสัดส่วนร้อยละ 78.3 และมีสัดส่วนรายได้ประมาณร้อยละ 4.5 ของรายได้รวมทั้งหมดของกลุ่มบริษัท

  ก) ลักษณะผลิตภัณฑ์หรือบริการ

บริษัท สามารถ อินโฟ มีเดีย จำกัด ดำเนินธุรกิจให้บริการข้อมูลข่าวสาร สาระบันเทิง
รายงานผลการแข่งขันกีฬา รวมถึงข้อมูลทั่วไปอื่น ๆ โดยมีธุรกิจหลักคือ
ให้บริการข้อมูลผ่านสื่อโทรศัพท์เคลื่อนที่ และโทรศัพท์พื้นฐาน หรือที่รู้จักกันในชื่อออดิโอเท็กซ์
(Audiotext) ภายใต้ชื่อ Go!1900 ซึ่งบริษัทได้รับสัมปทานจากบริษัท ทศท คอร์ปอเรชั่น จำกัด
(มหาชน) ให้สามารถให้บริการข้อมูลผ่านสายโทรศัพท์ได้เป็นระยะเวลา 15 ปี
ผ่านหมายเลขโทรศัพท์ 1900-1900-XX, 1900-111-XXX และ 1900-1901-XX
ในปีที่ผ่านมามีผู้ใช้บริการผ่านโทรศัพท์พื้นฐาน 1.8 ล้านเลขหมาย และโทรศัพท์เคลื่อนที่ 7.2
ล้านเลขหมาย

ในฐานะของผู้นำและผู้ครองส่วนแบ่งตลาดสูงสุดในธุรกิจออดิโอเท็กซ์ (ร้อยละ 73.8
สำหรับโทรศัพท์พื้นฐาน)
ปีที่ผ่านมาบริษัทจึงได้เริ่มขยายรูปแบบธุรกิจไปสู่การให้บริการข้อมูลแบบเสียง (Voice Program)
ภายใต้ชื่อ BUG1113 ให้บริการสอบถามข้อมูลทางโทรศัพท์ในเชิงลึก ทั้งข้อมูลทั่วไป
หมายเลขโทรศัพท์ สถานที่ตั้ง แหล่งท่องเที่ยว ร้านอาหาร ข้อมูลหน่วยราชการ
รวมถึงให้ความช่วยเหลือเมื่อเกิดเหตุฉุกเฉิน ตลอดจนบริการโอนสายไปยังหมายเลขปลายทาง
การส่งข้อความสั้นไปยังโทรศัพท์เคลื่อนที่และการดาวน์โหลดเสียงเพลงเรียกเข้า

  พร้อมกันนี้ เพื่อใช้ฐานข้อมูล (Content) ที่มีอยู่ทั้งหมด ประกอบกับความสัมพันธ์ที่ดีกับแหล่งข้อมูล
  (Partner) ให้เกิดประโยชน์สูงสุด บริษัทจึงได้ขยายช่องทางการนำเสนอข้อมูลแบบ
  Non-Voice
  ไปสู่การให้บริการที่ครอบคลุมสื่ออุปกรณ์สื่อสารไร้สายประเภทอื่นเพิ่มขึ้นภายใต้ชื่อบริการ iCUBE
  โดยเน้นไปที่กลุ่มเป้าหมายซึ่งเป็นกลุ่มของผู้นำตลาด (Trendsetter)
  ข้อมูลนั้นจะถูกนำเสนอในรูปแบบใหม่ที่ดูทันสมัยแต่ง่ายต่อการใช้งาน

  เพื่อเป็นการเพิ่มศักยภาพในการแข่งขันของบริษัท
  ในปีนี้บริษัทจึงเพิ่มช่องทางการให้บริการข้อมูลขึ้นอีกหนึ่งช่องทาง
  โดยจะเป็นการนำข้อมูลไปสู่ผู้ใช้โดยตรงไม่จำเป็นต้องอาศัยสื่อโทรศัพท์หรืออุปกรณ์สื่อสารไร้สายใด
  ๆ โดยข้อมูลจะถูกนำเสนอแบบ online ผ่านตู้บริการเคลื่อนที่ Kiosk
  ผู้ใช้บริการสามารถเข้าถึงข้อมูลได้โดยการใช้บัตรเงินสด

ข) การตลาดและช่องทางการจำหน่าย

กลยุทธ์การแข่งขัน

แผนการตลาดบริษัทจะคำนึงถึงความต้องการของลูกค้าเป็นหลัก โดย

1.  แยกลูกค้าตาม Segmentation
    เพื่อความสะดวกและง่ายต่อการหาข้อมูลให้ตรงกับความต้องการของลูกค้า

2.  เน้นความหลากหลายของบริการที่นำเสนอ พร้อมทั้งความถูกต้องและความทันสมัยของข้อมูล

3.  เน้นให้บริการที่มีสาระและความบันเทิงในเชิงสร้างสรร

4) เน้นการสื่อสารการตลาดผ่านสื่อต่างๆ ที่เข้าถึงลูกค้าได้รวดเร็ว เช่น โทรทัศน์ วิทยุ เป็นต้น

  มีการโฆษณาและประชาสัมพันธ์ โดยมุ่งเน้นเสนอภาพพจน์ของบริการที่เป็น Non Toxic Family
  Entertainment ให้ลูกค้าได้รับรู้

กลุ่มลูกค้าเป้าหมาย

  บริษัทมีลูกค้าใช้บริการในทุกกลุ่มคน ทั้งวัยรุ่น คนทำงาน แม่บ้าน และบุคคลทั่วไป
  ทั้งในเขตกรุงเทพ และต่างจังหวัด ซึ่งเป็นบุคคลที่ต้องการรับทราบข้อมูลข่าวสารเฉพาะเจาะจง
  ทันสมัย และเร่งด่วน

การจำหน่ายและช่องทางการจำหน่าย

  ปัจจุบันบริษัทได้ขยายช่องทางการให้บริการครอบคลุมทั้งทางโทรศัพท์เคลื่อนที่ โทรศัพท์พื้นฐาน
  Internet และ PDA โดยในปีนี้บริษัทจะเพิ่มช่องทางการให้บริการผ่านตู้บริการเคลื่อนที่ Kiosk
  เพื่อขยายและเข้าถึงกลุ่มลูกค้าได้เพิ่มขึ้น

สภาพการแข่งขันภายในอุตสาหกรรม

  ธุรกิจให้บริการข่าวสารข้อมูลในปัจจุบัน ถือได้ว่าบริษัท สามารถ อินโฟ มีเดีย จำกัด
  เป็นบริษัทที่มีฐานข้อมูลมากที่สุด
  และให้บริการข่าวสารข้อมูลที่มีความหลากหลายและมีรูปแบบการนำเสนอครอบคลุมสื่อต่างๆ
  สูงที่สุด เฉพาะธุรกิจให้บริการข้อมูลผ่านสื่อโทรศัพท์หรือออดิโอเท็กซ์นั้น
  ปัจจุบันมีบริษัทให้บริการอยู่ทั้งหมด 6 ราย ดังนี้

+------------------------------------+-------------------+-------------+
| บริษัทคู่แข่ง                           | หมายเลขบริการ      | ส่วนแบ่งตลาด* |
+------------------------------------+-------------------+-------------+
| Infotel Communication (Thailand)   | 1900-999-xxx      | 5%          |
| Co., Ltd.                          |                   |             |
+------------------------------------+-------------------+-------------+
| Thai Audiotext Service Co., Ltd.   | 1900-333-xxx      | 19%         |
+------------------------------------+-------------------+-------------+
| Thai Tele Voice Co., Ltd.          | 1900-555-xxx      | 1%          |
+------------------------------------+-------------------+-------------+
| Quality Digital Lines Co., Ltd.    | 1900-888-xxx      | 0.1%        |
+------------------------------------+-------------------+-------------+
| Traffic Corner (Public) Co., Ltd.  | 1900-444-xxx      | 1%          |
+------------------------------------+-------------------+-------------+
| Cibre Call Co., Ltd.               | 1900-777-xxx      | 0.1%        |
+------------------------------------+-------------------+-------------+

หมายเหตุ : * ส่วนแบ่งตลาดเฉพาะจากการให้บริการผ่านโทรศัพท์พื้นฐาน

  สำหรับธุรกิจให้บริการข้อมูลด้วยเสียงเช่นเดียวกับ BUG
  และธุรกิจบริการข้อมูลผ่านตู้เคลื่อนที่รูปแบบเดียวกับ Kiosk
  นั้นถือว่าบริษัทเป็นผู้ให้บริการเพียงรายเดียวในตลาด
  ส่วนบริษัทที่ให้บริการโดยเน้นรูปแบบคล้ายคลึงกับ iCUBE นั้น ปัจจุบันมีประมาณ 6 ราย คือ
  www.SodaMag.net, G-MM Grammy, www.Siam2you.com, Djuice, Orange และ BEC
  Tero

  3.3.3 บริษัท สามารถเพจจิ้ง จำกัด

  บริษัท สามารถเพจจิ้ง จำกัดมีทุนจดทะเบียนรวม 700 ล้านบาท ถือหุ้นโดย บริษัท
  สามารถคอร์ปอเรชั่น จำกัด (มหาชน) ในสัดส่วนร้อยละ 61.69
  และมีสัดส่วนรายได้ประมาณร้อยละ 2.2 ของรายได้รวมในปี 2545 ของกลุ่มบริษัท
  ตั้งขึ้นโดยมีวัตถุประสงค์เพื่อให้บริการวิทยุติดตามตัวแก่หน่วยงานราชการและรัฐวิสาหกิจภายใต้ชื่อ
  PostTel โดยได้รับสัมปทานจากกรมไปรษณีย์โทรเลข มีอายุสัมปทาน 20 ปี เริ่มตั้งแต่ วันที่ 21
  กุมภาพันธ์ 2538 ต่อมาในเดือนกันยายน 2539 ได้รับอนุมัติให้บริการแก่ประชาชนทั่วไปได้
  นอกเหนือจากการให้บริการเฉพาะข้าราชการและรัฐวิสาหกิจ
  บริการหลักเป็นการให้บริการฝากข้อความในรูปแบบตัวเลขและตัวอักษร
  โดยรับฝากข้อความในรูปแบบตัวเลขผ่านหมายเลข 1187 ในระบบอัตโนมัติ
  และรับฝากข้อความในรูปแบบตัวอักษร ผ่านพนักงาน รับข้อความ 1188 โดยให้บริการตลอด 24
  ชั่วโมง ด้วยค่าบริการรายเดือนทั่วประเทศ 2,801 บาท
  และค่าบริการเสริมตามอัตราที่เรียกเก็บหรือตาม Promotion Package ณ ช่วงเวลานั้น ๆ

  ปัจจุบันขนาดของตลาดวิทยุติดตามตัวมีขนาดลดลง
  สืบเนื่องจากการขยายตัวของตลาดโทรศัพท์เคลื่อนที่
  ซึ่งมีราคาลดลงจนสามารถแย่งส่วนแบ่งตลาดของวิทยุติดตามตัวเป็นจำนวนมาก
  ทำให้ผู้ให้บริการวิทยุติดตามตัวต่างพยายามปรับตัวโดยการให้บริการเสริมที่เหมาะสมกับกลุ่มลูกค้า
  แต่ไม่สามารถที่จะรักษาส่วนแบ่งทางการตลาดไว้ได้
  ในปัจจุบันผู้ให้บริการวิทยุติดตามตัวแต่ละรายต่างก็ไม่ทำกิจกรรมทางการตลาดแล้ว
  นอกจากให้บริการลูกค้าที่เหลืออยู่ และบางรายได้คืนสัมปทานให้แก่ต้นสังกัด ทำให้ PostTel
  มีส่วนแบ่งการตลาดสูงสุดในปัจจุบัน สำหรับลูกค้าของบริษัทในปัจจุบัน กลุ่มลูกค้าหลักคือ ทหาร
  ตำรวจ และลูกค้าองค์กรทั่วไป ซึ่งมีจำนวนถึง 95.4 % ของฐานลูกค้ารวม

4.  บริษัท วันทูวัน คอนแทคส์ จำกัด

  บริษัท วันทูวัน คอนแทคส์ จำกัด มีทุนจดทะเบียน 20 ล้านบาท ถือหุ้นโดยบริษัท
  สามารถคอร์ปอเรชั่น จำกัด (มหาชน) ทั้งทางตรงและทางอ้อมในสัดส่วนร้อยละ 54.57
  ประกอบธุรกิจ Customer Contact Center ในรูปแบบ Outsource
  หรือการรับจ้างให้บริการศูนย์บริการข้อมูลแบบเบ็ดเสร็จ และครบวงจรแก่ผู้ว่าจ้าง
  ซึ่งอาจเป็นองค์กรภาครัฐหรือภาคเอกชน
  รวมถึงบริษัทในกลุ่มสามารถโดยครอบคลุมบริการดังต่อไปนี้

1)  บริการที่ปรึกษาในการจัดตั้ง Customer Contact Center ที่ทันสมัย

2)  บริการรับออกแบบและติดตั้งระบบ Contact Center

3)  บริการรับจ้าง Outsource Service ในฐานะศูนย์บริการข้อมูล
    และรองรับการติดต่อกับลูกค้าของ ผู้ว่าจ้าง

  นอกจากนี้ด้วยความเชี่ยวชาญในการบริหารศูนย์บริการข้อมูลหรือ Contact Center
  บริษัทจึงมีความพร้อมในการให้บริการ Outsource เฉพาะกิจ อาทิ
  การจัดอบรมเจ้าหน้าที่และการจัดส่งเจ้าหน้าที่ไปให้บริการที่ศูนย์ Contact Center ของลูกค้า

2.  สายธุรกิจ International

  ธุรกิจการให้บริการสื่อสาร
  และโทรคมนาคมการจัดจำหน่ายและซ่อมบำรุงอุปกรณ์สื่อสารอุปกรณ์อิเล็กทรอนิกส์
  รวมทั้งธุรกิจให้บริการการควบคุมการจราจรทางอากาศในประเทศกัมพูชา ประกอบด้วยบริษัทย่อย
  4 บริษัท โดยในปี 2545 มีสัดส่วนรายได้เท่ากับ 988.4 ล้านบาท หรือคิดเป็นร้อยละ 12.4
  ของรายได้รวมของกลุ่มบริษัท สายธุรกิจนี้ประกอบด้วย

  3.4.1 บริษัท แคมโบเดียสามารถคอมมิวนิเคชั่น จำกัด

  บริษัท แคมโบเดียสามารถคอมมิวนิเคชั่น จำกัด มีทุนจดทะเบียน 8.479 ล้านเหรียญสหรัฐ
  ถือหุ้นโดย บมจ. สามารถคอร์ปอเรชั่น ในสัดส่วนร้อยละ 49 และมีสัดส่วนรายได้ประมาณร้อยละ
  5.5 ของรายได้รวมของกลุ่มบริษัทในปี 2545

 ก) ลักษณะผลิตภัณฑ์หรือบริการ

  บริษัท แคมโบเดียสามารถคอมมิวนิเคชั่น จำกัด
  เป็นบริษัทเริ่มแรกที่ให้บริการระบบสื่อสารไร้สายในประเทศกัมพูชา โดยในปี 2535
  ได้รับสัมปทานจาก Cambodia Ministry of Post and Telecommunication (MPTC)
  อนุญาตให้บริการวิทยุคมนาคมระบบเซลลูล่าร์ NMT 900 บริษัทได้รับอนุญาตให้ใช้ความถี่ระหว่าง
  906.9 - 915.0 MHz.และ 951.9 - 960.0 MHz สำหรับการให้บริการ

  ต่อมาในปี 2539 บริษัทได้รับการขยายอายุสัมปทานจากเดิม 10 ปีเป็น 35 ปี
  โดยจะหมดอายุวันที่ 18 ตุลาคม 2570 นอกจากนี้บริษัทยังสามารถให้บริการเพิ่มในระบบ GSM
  900 อีกระบบหนึ่ง โดยใช้ความถี่ระหว่าง 899.7 - 906.7 MHz. และ 944.7 - 951.7
  MHz. สำหรับการให้บริการ และใช้สถานีฐานเดียวกับระบบ NMT 900
  รวมถึงการติดตั้งสถานีฐานเพิ่มเติม เพื่อขยายโครงข่ายให้ครอบคลุมพื้นที่ทั่วประเทศกัมพูชา
  ทั้งนี้ตามสัญญาสัมปทานดังกล่าวบริษัทจะต้องจ่ายค่าตอบแทนตามส่วนแบ่งรายได้ให้แก่รัฐบาลกัมพูชาดังต่อไปนี้

  ปี 2535-2539 ในอัตราที่ขึ้นอยู่กับการตกลงกับรัฐบาลในแต่ละปี

ปี 2539-2542 ร้อยละ 7 ของรายได้รวม

  ปี 2542-2545 ร้อยละ 12 ของรายได้รวม

  ปี 2545-2570 ร้อยละ 15 ของรายได้รวม

  ปัจจุบันบริษัท สามารถคอร์ปอเรชั่น จำกัด (มหาชน) ถือหุ้นในบริษัทในสัดส่วนร้อยละ 49
  ของทุนจดทะเบียน และอีกร้อยละ 51 ถือโดย Telekom Malaysia Sdn. Bhd.
  ซึ่งเป็นบริษัทสื่อสารชั้นนำของประเทศ มาเลเซีย

 ข) การตลาดและภาวะการแข่งขัน

 กลยุทธ์การแข่งขัน

  บริษัทเน้นคุณภาพด้านการให้บริการที่ดี สามารถโทรติดต่อง่าย การรับส่งสัญญาณเสียงชัดเจน
  และมีพื้นที่ให้บริการครอบคลุมทั่วถึงทุกที่ที่ผู้ใช้ต้องการ โดยบริษัทมีนโยบายขยายเครือข่าย
  และพื้นที่ที่ให้บริการครอบคลุมพื้นที่ชุมชนหลักที่สำคัญต่อการดำเนินธุรกิจและการพัฒนาประเทศของกัมพูชา
  โดยเฉพาะพัฒนาโครงข่ายให้ครอบคลุมเส้นทางหลวงเศรษฐกิจหลักทั้งหมดของประเทศกัมพูชา
  โดยคาดว่าบริษัทจะเปิดโครงข่าย GSM ครอบคลุมพื้นที่มากที่สุด ภายในปี 2546
  รวมทั้งเสนอบริการเสริมที่หลากหลายทั้งในรูปแบบ voice และ non voice application
  services เพื่อประโยชน์สูงสุดในการใช้งานสำหรับลูกค้า

 

การส่งเสริมการขาย

  บริษัทมีการส่งเสริมการขายผ่านทางสื่อโฆษณา เช่น โทรทัศน์ หนังสือพิมพ์ วิทยุ โดยมุ่งเน้นเสนอ
  คุณภาพของการให้บริการเป็นหลัก มีการจัดโปรแกรมการสะสมคะแนน (Reward Point)
  จากยอดการใช้บริการเพื่อนำมาแลกของสมนาคุณต่าง ๆ
  รวมทั้งการทำกิจกรรมทางการตลาดร่วมกับกลุ่มลูกค้าหลัก (Corporate Accounts)
  เพื่อสร้างพันธมิตรทางธุรกิจ

ค) การจำหน่ายและช่องทางการจำหน่าย

  บริษัทมีช่องทางจำหน่ายเพื่อกระจายการบริการไปสู่ลูกค้าโดยแบ่งออกเป็น

  1) จัดจำหน่ายผ่านตัวแทนจำหน่าย (Dealers) กว่า 220 ราย ทั่วประเทศ

2)  จัดจำหน่ายตรง (Direct Sales) โดยใช้พนักงานขาย
    เพื่อเจาะกลุ่มลูกค้าเป้าหมายทั้งลูกค้าหลัก และ

  ลูกค้ารายบุคคล โดยใช้ข้อมูล Electronic ในการพิจารณาและเข้าถึงกลุ่มลูกค้า

  รายงานผลกระทบการก่อความไม่สงบในประเทศกัมพูชา

  ตามที่ได้เกิดเหตุการณ์ไม่สงบขึ้นในประเทศกัมพูชาเมื่อเดือนมกคาคม 2546
  อาคารที่ตั้งสำนักงานและอุปกรณ์สำนักงานของบริษัทได้รับความเสียหาย
  แต่อาคารดังกล่าวมิใช่ทรัพย์สินของบริษัท
  อย่างไรก็ตามอุปกรณ์หลักในการให้บริการธุรกิจโทรศัพท์เคลื่อนที่
  รวมทั้งเครือข่ายในการให้บริการ มิได้รับความเสียหายแต่อย่างใด
  ซึ่งขณะนี้ทุกอย่างได้กลับสู่ภาวะปกติและได้มีการจัดหาอาคารที่ทำการใหม่เรียบร้อยแล้ว

2.  บริษัท แคมโบเดีย แอร์ แทรฟฟิค เซอร์วิส จำกัด

  บริษัท แคมโบเดีย แอร์ แทรฟฟิค เซอร์วิส จำกัด มีทุนจดทะเบียนรวม 2.5 ล้านเหรียญสหรัฐ
  ถือหุ้นโดย บริษัท สามารถคอร์ปอเรชั่น จำกัด (มหาชน) ในสัดส่วนร้อยละ 90
  มีรายได้รวมทั้งสิ้น 533.2 ล้านบาท คิดเป็นสัดส่วนรายได้ประมาณร้อยละ 6.7
  ของรายได้รวมในปี 2545 ของกลุ่มบริษัท

ก. ลักษณะผลิตภัณฑ์และบริการ

  ให้บริการจัดการจราจรทางอากาศบนน่านฟ้ากัมพูชาทั้งหมด (Air Traffic Control - ATC)
  โดยได้รับสัญญาสัมปทานจากรัฐบาลกัมพูชา เป็นเวลา 22 ปี การให้บริการประกอบด้วย

-   ให้บริการควบคุมการจราจรทางอากาศตามเส้นทางบินทั่วอาณาเขตของประเทศกัมพูชา
    เป็นการจัดระบบการขนส่งทางอากาศตามระเบียบ และมาตรฐานสากล โดยมีหลักการสำคัญคือ
    ให้อากาศยานบินต่างเวลา ต่างความสูง หรือต่างทิศทางกัน
    รวมทั้งแจ้งข่าวสารให้คำแนะนำที่เป็นประโยชน์ต่อการตัดสินใจของนักบิน (Flight
    Information Services) และบริการเตือนภัย (Alerting Services)
    เพื่อให้อากาศยานถึงที่หมายด้วยความปลอดภัยสะดวก และรวดเร็ว
    พร้อมทั้งให้ความร่วมมือในการค้นหา และช่วยเหลืออากาศยานที่ประสบอุบัติภัย
    ซึ่งการให้บริการควบคุมจราจรทางอากาศของประเทศกัมพูชาแบ่งออกเป็น 3 ส่วน คือ
    บริการควบคุมจราจรทางอากาศบริเวณท่าอากาศยาน (Aerodrome Control Service)
    บริการควบคุมการจราจรทางอากาศเขตประชิดท่าอากาศยาน (Approach Control
    Service) และ บริการควบคุมจราจรทางอากาศตามเส้นทางบิน (Area Control
    Service)

-   ให้บริการสื่อสารการบิน ซึ่งเป็นการรับ-ส่ง และถ่ายทอดข่าวแผนการบิน ข่าวกำหนดการบิน
    และข่าวอื่นๆ ที่จำเป็นต่อการปฏิบัติการบิน

-   ให้บริการวิทยุเครื่องช่วยการเดินอากาศ ซึ่งเป็นการบริการอุปกรณ์เครื่องช่วย
    ในการนำอากาศยาน ขึ้น-ลง จอดบริเวณท่าอากาศยาน โดยบอกทิศทางระยะทาง
    และนำอากาศยานร่อนลงจอด

ข. การตลาดและภาวะการแข่งขัน

  เนื่องจาก CATS ได้รับสัมปทานแต่เพียงผู้เดียวในประเทศกัมพูชา จึงไม่มีคู่แข่งขัน
  และไม่ต้องดำเนินการด้านการตลาดแต่อย่างใด

กลุ่มลูกค้าเป้าหมาย

  ลูกค้าส่วนใหญ่ของ CATS คือ สายการบินต่างๆ

 รายงานผลกระทบการก่อความไม่สงบในประเทศกัมพูชา 

  ตามที่ได้เกิดเหตุการณ์ไม่สงบขึ้นในประเทศกัมพูชาเมื่อเดือนมกราคม 2546
  เนื่องจากอาคารสำนักงานของ CATS ตั้งอยู่ที่สนามบิน
  จึงไม่ได้รับผลกระทบจากเหตุการณ์ดังกล่าวแต่อย่างใด และยังคงเปิดให้บริการ
  ควบคุมการจรจรทางอากาศในประเทศกัมพูชาได้ต่อไป อย่างไรก็ตาม
  ผลกระทบจากเหตุการณ์ดังกล่าวอาจส่งผลกระทบต่อจำนวนเที่ยวบินที่บินสู่ประเทศกัมพูชา
  หรือบินผ่านน่านฟ้าประเทศกัมพูชาก็ตาม

  3.4.3 บริษัท สามารถอินเตอร์เนชั่นแนล จำกัด

  บริษัท สามารถอินเตอร์เนชั่นแนล จำกัด ณ สิ้นปี 2545 มีทุนจดทะเบียน 6.25 ล้านบาท
  บริษัทถือหุ้นโดย บมจ. สามารถคอร์ปอเรชั่น ในสัดส่วนร้อยละ 70
  และมีสัดส่วนรายได้ประมาณร้อยละ 0.2 ของรายได้รวมของกลุ่มบริษัทในปี 2545
  เป็นบริษัทจัดจำหน่ายอุปกรณ์สื่อสารโทรคมนาคมให้กับบริษัท แคมโบเดียสามารถ คอมมิวนิเคชั่น
  จำกัด รวมทั้งอุปกรณ์ที่ใช้ในการควบคุมการจราจรทางอากาศ ให้กับ บริษัท แคมโบเดีย แอร์
  แทรฟฟิค เซอร์วิส จำกัด ในประเทศกัมพูชา

4.  บริษัท แคมโบเดียสามารถ จำกัด

  บริษัท แคมโบเดียสามารถ จำกัด มีทุนจดทะเบียน 0.025 ล้านเหรียญสหรัฐ ถือหุ้นโดย บมจ.
  สามารถคอร์ปอเรชั่น ในสัดส่วนร้อยละ 34 บริษัทประกอบธุรกิจในลักษณะซื้อมาขายไป
  (Trading) ในประเทศกัมพูชา สินค้าที่จำหน่ายในปัจจุบัน ได้แก่ SIM Card
  ในระบบโทรศัพท์เคลื่อนที่ GSM900 MHz. รวมทั้งอุปกรณ์เสริมต่าง ๆ
  โดยบริษัทเป็นตัวแทนจำหน่ายของบริษัท แคมโบเดียสามารถคอมมิวนิเคชั่น จำกัด

5.  สายธุรกิจ Government Project

  ธุรกิจการให้บริการรับเหมาออกแบบติดตั้งสื่อสารโทรคมนาคม
  และการจัดจำหน่าย/ซ่อมบำรุงอุปกรณ์สื่อสารกับหน่วยงานราชการ ประกอบด้วยบริษัทย่อย 4
  บริษัท โดยในปี 2545 มีสัดส่วนรายได้เท่ากับ 728.7 ล้านบาท หรือคิดเป็นร้อยละ 9.1
  ของรายได้รวมของกลุ่มบริษัท สายธุรกิจนี้ประกอบด้วย

  3.5.1 บริษัท สามารถคอมเทค จำกัด

  บริษัท สามารถคอมเทค จำกัด มีทุนจดทะเบียน 80 ล้านบาท ถือหุ้นโดย บจม.
  สามารถคอร์ปอเรชั่น ในสัดส่วนร้อยละ 70 และมีสัดส่วนรายได้ประมาณร้อยละ 8.9
  ของรายได้รวมของกลุ่มบริษัทในปี 2545

1.  ลักษณะผลิตภัณฑ์และบริการ

  เป็นบริษัทที่ให้บริการแบบครบวงจร (Turn key Project) ได้แก่
  การเป็นที่ปรึกษาพัฒนาระบบงาน โครงการ, การออกแบบระบบ, การจัดซื้อ
  และจัดหาอุปกรณ์ตลอดจนผู้รับเหมางาน, การพัฒนาโปรแกรมระบบงาน, การติดตั้งระบบ,
  การทดสอบระบบ ตลอดจนถึงการให้บริการหลังการขายโดยผลิตภัณท์ที่ทางบริษัท
  จัดจำหน่ายจะเป็นผลิตภัณท์ และบริการทางด้านสื่อสารโทรคมนาคม
  และเทคโนโลยีสารสนเทศเป็นหลัก

2.  การตลาดและภาวะการแข่งชัน

กลยุทธ์การแข่งขัน 

  สินค้าส่วนใหญ่ของบริษัทเป็นสินค้าที่จัดทำเฉพาะลูกค้าแต่ละรายให้เหมาะสมกับความต้องการของ
  ลูกค้า และมีเทคโนโลยีที่ทันสมัย ดังนั้นการจำหน่ายจึงเป็นการขายตรงให้กับกลุ่มลูกค้าเป้าหมาย
  โดยทำการเข้าประมูลแข่งกับคู่แข่งรายอื่นๆ ทั้งนี้บริษัทจะเน้นการสร้างความสัมพันธ์ที่ดีกับลูกค้า
  ซึ่งส่วนใหญ่จะเป็นหน่วยงานราชการและรัฐวิสาหกิจ
  งานที่บริษัทจัดจำหน่ายและให้บริการมีการแข่งขันทางด้านราคาที่ต้องอยู่ในงบประมาณที่ภาครัฐกำหนดไว้
  โดยภาครัฐจะเลือกผู้ที่เสนอข้อเสนอทางด้านเทคนิคสอดคล้องกับความต้องการมากที่สุดและเสนอราคาที่ต่ำที่สุด
  บริษัทจึงเลือกสรรพันธมิตรทางธุรกิจที่มีความพร้อมทางด้านวิศวกรรมและการสนับสนุนเพื่อตอบสนองให้ตรงกับความต้องการของลูกค้า

  กลุ่มลูกค้าเป้าหมาย

  ลูกค้าส่วนใหญ่ของบริษัทจะเป็นหน่วยงานราชการและรัฐวิสาหกิจ
  รวมทั้งให้บริการเป็นที่ปรึกษากับบริษัทในเครือ

  สภาพการแข่งขันภายในอุตสาหกรรม

  ตลาดงานรับเหมาโครงการติดตั้งระบบเทคโนโลยีสารสนเทศและสื่อสารโทรคมนาคมในปัจจุบันมีการแข่งขันสูง
  โดยเฉพาะอย่างยิ่งโครงการในภาครัฐ
  เนื่องจากมีความเสี่ยงทางด้านการชำระเงินอยู่ในเกณฑ์ต่ำเมื่อเทียบกับโครงการของภาคเอกชน
  ทำให้มีผู้ให้บริการรายใหม่ๆ เข้ามาแข่งขันในส่วนของการประมูลงานภาครัฐมากยิ่งขึ้น
  ในขณะที่ผู้ผลิตสินค้าบางรายได้ผันตัวเองมาเป็นผู้ให้บริการทางด้านเทคโนโลยีด้วย
  นอกจากนี้สืบเนื่องจากสภาวะในปัจจุบัน ทำให้งบประมาณทางด้านการลงทุนของเอกชน
  และรัฐบาลมีแนวโน้มลดลง ส่งผลให้มีการแข่งขันทางด้านราคามากยิ่งขึ้น
  และทำให้กำไรเบื้องต้นในแต่ละโครงการลดลง อย่างไรก็ตามทางหน่วยงานราชการจะมีการ
  คัดเลือกผู้รับเหมาโดยการประเมินผลงานในอดีตที่มีกับหน่วยงานนั้น ๆ
  ซึ่งทางบริษัทจะมีความได้เปรียบ
  เนื่องจากเป็นผู้นำทางด้านการติดตั้งระบบเทคโนโลยีสารสนเทศและสื่อสารโทรคมนาคมที่มีผลงานกับทางภาครัฐหลายหน่วยงาน
  และคุณภาพของผลงานเป็นที่ยอมรับอย่างกว้างขวาง
  ทำให้บริษัทสามารถแข่งขันโดยจัดอยู่ในอันดับต้นของผู้ให้บริการธุรกิจการติดตั้งระบบเทคโนโลยีสารสนเทศ
  และการสื่อสาร

  โครงการที่กำลังดำเนินงานอยู่

  ณ วันที่ 31 ธันวาคม 2545 บริษัทมีโครงการกำลังดำเนินงานอยู่ดังนี้

  ------- ---------------------- ------------------------ ----------------
  ลำดับที่   รายชื่อลูกค้า              ชื่อโครงการ                มูลค่า (ล้านบาท)

  1.      กระทรวงกลาโหม          ระบบเชื่อมโยงเครือข่ายข้อมูล   249

  2.      กระทรวงมหาดไทย         ทางด่วนข้อมูลระยะที่ 2        278.9

  3.      การสื่อสารแห่งประเทศไทย   ระบบสื่อสัญญาณความเร็วสูง     362

  รวม                                                     889.9
  ------- ---------------------- ------------------------ ----------------

  ค) การจัดหาผลิตภัณฑ์หรือบริการ

  การจัดหาอุปกรณ์ส่วนใหญ่ต้องนำเข้าจากต่างประเทศ
  เนื่องจากอุปกรณ์ส่วนใหญ่จะเป็นอุปกรณ์สื่อสารโทรคมนาคม และเทคโนโลยีระดับสูงที่ซับซ้อน
  และยังไม่มีผู้ผลิตภายในประเทศ ซึ่งจะต้องมีคุณสมบัติตามที่ลูกค้ากำหนด
  อย่างไรก็ตามบริษัทไม่มีปัญหาจากการผูกขาดโดยผู้ผลิตรายใดรายหนึ่ง
  เนื่องจากสามารถจัดซื้อจากผู้ผลิตอุปกรณ์หลายรายทั้งในแถบยุโรป และอเมริกา

  ในส่วนของการให้บริการติดตั้งและให้บริการหลังการขาย ส่วนใหญ่ทางบริษัท จะเป็นผู้ดำเนินการ
  ติดตั้งเอง
  โดยใช้ทีมงานภายในของบริษัทซึ่งผ่านการฝึกอบรมและมีประสบการณ์ตลอดจนมีความชำนาญเกี่ยวกับการติดตั้งระบบโทรคมนาคมและสารสนเทศเป็นอย่างดี

2.  บริษัท สามารถรีเสิร์ชแอนด์ดีเวลลอปเม้นท์ จำกัด

  บริษัท สามารถรีเสิร์ชแอนด์ดีเวลลอปเม้นท์ จำกัด มีทุนจดทะเบียน 20 ล้านบาท ถือหุ้นร้อยละ
  70 โดยบริษัท สามารถคอร์ปอเรชั่น จำกัด (มหาชน)
  ประกอบธุรกิจให้บริการคิดค้นและพัฒนาด้านการสื่อสาร
  โทรคมนาคมและพัฒนาอุปกรณ์ผลิตภัณท์ที่ทันสมัย ด้านเทคโนโลยีสารสนเทศ
  เพื่อการสนับสนุนกิจการต่างๆ ของบริษัทในเครือ สามารถ เป็นหลัก โดยได้พัฒนาผลิตภัณฑ์ ใหม่
  ๆ ตัวอย่างเช่น อุปกรณ์เครื่องมือวัดสัญญาณ โทรทัศน์ เพื่อการติดตั้งเสาอากาศ
  เสาอากาศโทรทัศน์รอบทิศทาง (OMNI), Web Phone Kiosk, Network Access Control
  of Point of Sell, Contactless Smart Card, GPRS Fleet Terminal, SOS
  Terminal (Auto dialer)

3.  บริษัท สามารถเคเบิลซิสเต็ม จำกัด

บริษัท สามารถเคเบิล ซิสเต็ม จำกัด มีทุนจดทะเบียน 50 ล้านบาท ถือหุ้นโดย
บมจ.สามารถคอร์ปอเรชั่น ในสัดส่วนร้อยละ 50 เป็นบริษัทที่ให้บริการออกแบบ
และติดตั้งระบบกระจายสัญญาณโทรทัศน์ผ่านดาวเทียมแบบรวมศูนย์ โดยเริ่มจากการให้คำปรึกษา
การออกแบบระบบทางเทคนิค การจัดซื้อและจัดหาอุปกรณ์ การติดตั้งอุปกรณ์
การทดสอบระบบการทำงาน การซ่อมบำรุงรักษาอย่างต่อเนื่อง
ตลอดจนจัดหาโปรแกรมโทรทัศน์จากต่างประเทศ ลูกค้าส่วนใหญ่จะเป็นกลุ่มลูกค้าอสังหาริมทรัพย์
ได้แก่ คอนโดมิเนียม รีสอร์ท อพาร์ทเม้นท์ โรงแรม หมู่บ้านจัดสรร รวมทั้งหน่วยงานราชการ
เป็นต้น การแข่งขันในตลาดมีทั้งทางตรงและทางอ้อม เช่น ธุรกิจเกี่ยวกับเคเบิลทีวี เป็นต้น